Na osnovu člana 17. Okvirnog zakona o zalozima („Službeni glasnik BiH“, br. 28/04 i 54/04), ministar pravde Bosne i Hercegovine, donosi

**PRAVILNIK**

**O IZMJENAMA PRAVILNIKA O ZALOZIMA**

**Član 1.**

U Pravilniku o zalozima („Službeni glasnik BiH“, br. 53/04 i 28/05), član 10. mijenja se i glasi:

„Član 10.

(1) Korištenjem SRZ vlasnik korisničkog računa može izvršiti sljedeće promjene registracije:

1. produženje trajanja registracije,
2. brisanje registracije,
3. brisanje založnog povjerioca,
4. brisanje založnog dužnika,
5. brisanje specifične imovine,
6. brisanje opće imovine,
7. dodavanje založnog dužnika,
8. dodavanje založnog povjerioca.

(2) Osim promjena iz stava (1) ovog člana nisu dozvoljene bilo kakve druge vrste promjena registracije.

(3) Sud će u skladu s odredbama člana 22. stav (3) i člana 23. stav (6) Zakona, u roku od 8 dana od dana podnošenja osnovanog pismenog zahtjeva za promjene registracije ili brisanje registracije u SRZ donijeti rješenje kojim se nalaže založnom povjeriocu ili vlasniku korisničkog računa, ukoliko vlasnik korisničkog računa nije istovremeno i založni povjerilac, da izvrši promjene ili brisanje registracije u SRZ.

(4) Ukoliko u roku koji odredi sud založni povjerilac ili vlasnik korisničkog računa nije ispunio obavezu koja se odnosi na promjene ili brisanje registracije u SRZ, sud će novim rješenjem odrediti rok u kojem će obavezati založnog povjerioca ili vlasnika korisničkog računa da izvrši promjene ili brisanje registracije u SRZ i istovremeno naložiti založnom povjeriocu ili vlasniku korisničkog računa da podnosiocu zahtjeva isplati novčani iznos u visini određenoj članom 22. stav (4) ovog Pravilnika, kao i novčanu naknadu za počinjenu štetu.

(5) Sud će založnom povjeriocu ili vlasniku korisničkog računa, ukoliko vlasnik korisničkog računa nije istovremeno i založni povjerilac, koji nije ispunio rješenjem naloženu obavezu iz stava (4) ovog člana, novim rješenjem ponovno odrediti novi rok u kojem će založni povjerilac ili vlasnik korisničkog računa izvršiti promjene ili brisanje registracije u SRZ, te ponovno naložiti založnom povjeriocu ili vlasniku korisničkog računa da podnosiocu zahtjeva isplati dodatni novčani iznos u visini određenoj članom 22. stav (4) ovog Pravilnika, kao i novčanu naknadu za počinjenu štetu.

(6) Ukoliko založni povjerilac ili vlasnik korisničkog računa ne postupe ni po ponovljenom nalogu suda, sud će u skladu s odredbama člana 22. stav (4) i člana 24. stav (3) tačka c) Zakona, posebnim rješenjem naložiti šefu Registra zaloga da izvrši zahtijevane promjene ili brisanje registracije u SRZ na račun založnog povjerioca ili vlasnika korisničkog računa, ukoliko vlasnik korisničkog računa nije istovremeno i založni povjerilac.

(7) Šef Registra zaloga će na osnovu rješenja suda iz stava (6) ovog člana, izdati nalog ovlaštenom davaocu usluga informatičke podrške Registru zaloga da izvrši naložene promjene ili brisanja registracije u SRZ, a nakon što založni povjerilac ili vlasnik korisničkog računa uplati na račun Ministarstva pravde BiH - Ureda za registar zaloga i informatizaciju rješenjem utvrđene troškove promjene ili brisanja registracije u SRZ.

(8) Rješenje o visini troškova iz stava (7) ovog člana donosi ministar u skladu s predračunom cijene troškova promjene ili brisanja registracije u SRZ, koji izdaje ovlašteni davalac usluga informatičke podrške Registru zaloga.“

**Član 2.**

U članu 22. stav (4) mijenja se i glasi:

"(4) Sljedeće naknade će se zaračunavati za usluge Registra zaloga i usluge JDU:

**Registracija:**

a) osnovna naknada je 8 KM;  
  
b) trajanje registracije u godinama: od jedne do pet godina je 3 KM, od šest do deset godina je 5 KM, od 11 do 15 godina je 7 KM, od 16 do 20 godina je 9 KM, od 21 do 25 godina je 11 KM, na neograničeni broj godina je 60 KM;  
  
c) za svakog založnog povjerioca ili založnog dužnika je 4 KM;  
  
d) opis opće imovine: za svaku grupu od 1 do 200 znakova je 2 KM;  
  
e) opis specifične imovine: po jedinici je 4 KM.

**Pretraga:**

a) naknada za pretragu po jedinstvenom matičnom broju, poreskom broju, serijskom ili registracionom broju je 6 KM;  
  
b) naknada JDU-a za pretragu je 2 KM.

**Promjena registracije:**

a) naknada za produženje trajanja registracije u godinama: od jedne do pet godina je 3 KM, od šest do deset godina je 5 KM, od 11 do 15 godina je 7 KM, od 16 do 20 godina je 9 KM, od 21

do 25 godina je 11 KM, produženje na neograničeni broj godina je 60 KM;

b) brisanje registracije je 4 KM;

c) brisanje založnog povjerioca je 5 KM;

d) brisanje založnog dužnika je 5 KM;

e) brisanje specifične imovine je 5 KM;

f) brisanje opće imovine za svaku grupu od 1 do 200 znakova je 4 KM;

g) dodavanje založnog povjerioca je 5 KM.

**IRZ:**

a) IRZ - potvrda o registraciji je 6 KM;

b) IRZ - potvrda o rezultatu pretrage je 6 KM;

c) naknada JDU-a za IRZ je 2 KM.

**Ostali iznosi:**

a) iznos iz člana 9. stav (6) Zakona je 500 KM;

b) iznos iz člana 22. stav (2) Zakona je 30 KM;

c) iznos iz člana 23. stav (2) Zakona je 600 KM;

d) iznos iz člana 23. stav (7) Zakona je 600 KM."

**Član 3.**

Ovaj Pravilnik stupa na snagu danom objavljivanja u "Službenom glasniku BiH".

**M I N I S T A R**

**Davor Bunoza**, s. r.

**Broj:** 16-02-2-172/25

Sarajevo, 06.01.2025. godine